**

 **REPUBLIKA HRVATSKA**

**SPLITSKO-DALMATINSKA ŽUPANIJA**

 **OPĆINA PODSTRANA**

 **OPĆINA PODSTRANA**

 **Općinsko vijeće**

**PREDMET:** Prijedlog Odluke o redu na pomorskom dobru na području Općine Podstrana

**PRAVNI TEMELJ:** Zakon o pomorskom dobru i morskim lukama, Statut Općine Podstrana

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za pravne poslove i strateško upravljanje

**PREDMET: Obrazloženje uz prijedlog Odluke o redu na pomorskom dobru Općine Podstrana**

Dana 29. srpnja 2023. godine stupio je na snagu Zakon o pomorskom dobru i morskim lukama („Narodne novine“ broj 83/23) (dalje u tekstu: Zakon). Zakonom je uređen pojam i pravni status pomorskog dobra, zaštita pomorskog dobra, određivanje njegovih granica, evidencija i upis pomorskog dobra u katastru i zemljišnoj knjizi, imovinskopravna pitanja, upravljanje, upotreba pomorskog dobra, koncesije za gospodarsko korištenje pomorskog dobra, morske plaže, sidrišta i privezišta, pojam i razvrstaj morskih luka, lučko područje, lučke djelatnosti, luke otvorene za javni promet i osnivanje lučkih uprava, luke posebne namjene te nadzor nad provedbom Zakona.

Cilj Zakona je uspostavljanje integralnog, kvalitetnog i transparentnog sustava zaštite, upravljanja i korištenja pomorskog dobra u Republici Hrvatskoj.

Sukladno članku 9. predmetnog Zakona nositelj vlasti i upravljanja nad pomorskim dobrom je Republika Hrvatska, međutim odredbama Zakona dio poslova upravljanja pomorskim dobrom te razmjerno s tim brigu o zaštiti i odgovornost povjerava se jedinicama područne (regionalne) samouprave i jedinicama lokalne samouprave te lučkim upravama i javnim ustanovama za zaštićene dijelove prirode, koje u ime Republike Hrvatske obavljaju pojedine poslove upravljanja pomorskim dobrom propisane Zakonom.

Tako je odredbom članka 149. Zakona propisano da u svrhu održavanja reda na pomorskom dobru, na prijedlog izvršnog tijela jedinice lokalne samouprave (načelnik), predstavničko tijelo jedinice lokalne samouprave (općinsko vijeće) donosi odluku o redu na pomorskom dobru.

Red na pomorskom dobru predstavlja cjelovit sustav mjera i radnji kojima se osigurava zaštita i održavanje pomorskog dobra u općoj upotrebi te se održavanje reda na pomorskom dobru financira iz sredstava za upravljanje pomorskim dobrom koja su prihod jedinice lokalne samouprave i iz vlastitih sredstava jedinice lokalne samouprave.

Odlukom o redu na pomorskom dobru propisuje se:

1. način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi

2. održavanje čistoće i čuvanje površina pomorskog dobra u općoj upotrebi

3. osiguranje nesmetanog prolaska duž pomorskog dobra.

Nadalje, istom Odlukom propisuju se mjere za provođenje mjera za održavanje reda na pomorskom dobru koje poduzima pomorski redar, obveze pravnih i fizičkih osoba i prekršajne odredbe.

Zakonom se dakle uvodi osoba pomorskog redara, koja provodi poslove nadzora koje na temelju Zakona obavlja upravno tijelo jedinice lokalne samouprave. Pomorski redari su ovlašteni službenici koji imaju ovlasti obavljanja nadzora propisane Zakonom i Odlukom o redu na pomorskom dobru.

Pomorski redar sukladno članku 152. Zakona stječe i gubi ovlaštenje za obavljanje poslova nadzora pomorskog dobra u općoj upotrebi na temelju rješenja koje donosi Ministarstvo u čijem su djelokrugu poslovi pomorstva. Isto Ministarstvo organizira i provodi i stručno osposobljavanje pomorskih redara, a troškove tog osposobljavanja snosi jedinica lokalne samouprave. Pomorski redar mora imati najmanje gimnazijsko srednjoškolsko obrazovanje ili četverogodišnje strukovno srednjoškolsko obrazovanje te u obavljanju službene dužnosti nosi službenu odoru i ima službenu iskaznicu.

Odredbom članka 156. Zakona, propisane su ovlasti i obveze pomorskog redara u provedbi nadzora nad provedbom odluke o redu na pomorskom dobru.

Nacrt prijedloga Odluke o redu na pomorskom dobru na području Općine Podstrana objavljen je na [www.podstrana.hr](http://www.podstrana.hr) dana 04. siječnja 2024. godine, radi provedbe savjetovanja sa javnošću u trajanju od 32 dana, odnosno od dana 05. siječnja 2024. do 05. veljače 2024. godine. Zainteresirana javnost svoje primjedbe i prijedloge mogla je dostaviti zaključno sa 05. veljače 2024. godine.

U razdoblju savjetovanja s javnošću nije zaprimljena nijedna primjedba niti prijedlog, te je sukladno obvezi iz članka 11. Zakona o pravu na pristup informacijama („Narodne novine“ broj 25/13, 85/15), o provedenom savjetovanju sa javnošću sastavljeno Izvješće koje je objavljeno na mrežnoj stranici Općine Podstrana dana 13. veljače 2024. godine.

Člankom 11. stavak 4. Zakona o pravu na pristup informacijama propisano je da se Izvješće o provedenom savjetovanju obvezno dostavlja tijelu koje donosi opći akt, slijedom čega se isti općinskom vijeću prilaže u prijedlog Odluke.

Slijedom svega navedenog, predlaže se donijeti sljedeći akt:

Na temelju članka 149. stavka 3. Zakona o pomorskom dobru i morskim lukama („Narodne novine“ broj 83/2023) i članka 30. Statuta Općine Podstrana (“Službeni glasnik Općine Podstrana” broj 7/21, 21/21, 4/23) Općinsko vijeće Općine Podstrana na 26. sjednici održanoj dana \_\_ ožujka 2024. godine donosi sljedeću

**O D L U K A**

**o redu na pomorskom dobru**

**na području općine Podstrana**

**I. OPĆE ODREDBE**

**Članak 1.**

Ovom Odlukom uređuje se održavanje reda na pomorskom dobru. Red na pomorskom dobru je cjelovit sustav mjera i radnji kojima se osigurava zaštita i održavanje pomorskog dobra u općoj upotrebi.

Pomorsko dobro čine:

* unutarnje morske vode i teritorijalno more, njihovo dno, podzemlje i podmorje;
* dio kopna koji je po svojoj prirodi namijenjen općoj upotrebi i koji je određen takvim, kao i sve što je s tim dijelom kopna trajno spojeno na površini ili ispod nje i čine ga nekretnine koje su po prirodnim obilježjima, izgledu, namjeni, položaju i načinu upotrebe: morska obala, morske plaže, sprudovi, rtovi, hridi, grebeni, otočići koje za vrijeme nevremena prekrivaju najveći valovi, žala, luke, lukobrani, rive, molovi, valobrani, nasipi, privezišta, gatovi, morske solane, ušća vodotoka koji se izlijevaju u more i kanali spojeni s morem, uključujući i građevine koje su trajno povezane s pomorskim dobrom i njegova su pripadnost.

**Članak 2.**

Ovom Odlukom propisuje se:

* način uređenja i korištenja pomorskog dobra u općoj upotrebi za gospodarske i druge svrhe, građenje građevina, koje se prema posebnim propisima grade bez građevinske dozvole i glavnog projekta, te održavanje reda na pomorskom dobru u općoj upotrebi,
* održavanje čistoće i čuvanje površina pomorskog dobra u općoj upotrebi,
* osiguranje nesmetanog prolaska duž pomorskog dobra,
* mjere za provođenje mjera za održavanje reda na pomorskom dobru, koje poduzima pomorski redar,
* obveze pravnih i fizičkih osoba,
* prekršajne odredbe,
* prijelazne i završne odredbe.

Mjerama za provođenje reda na pomorskom dobru smatraju se mjere propisane ovom Odlukom, drugim zakonima i propisima na kojima se uspostavlja i održava red na pomorskom dobru.

Sve fizičke i pravne osobe na pomorskom dobru u općoj upotrebi na području Općine Podstrana dužne su se pridržavati odredbi ove Odluke.

**Članak 3.**

Općina Podstrana redovno upravlja pomorskim dobrom i održava ga u općoj upotrebi sukladno Planu upravljanja pomorskim dobrom kojeg u skladu sa Zakonom o pomorskom dobru i morskim lukama donosi Općinsko vijeće Općine Podstrana, dok brigu o izvanrednom upravljanju pomorskim dobrom vodi Splitsko-dalmatinska županija.

Redovno upravljanje pomorskim dobrom uključuje:

- redovno održavanje i unaprjeđivanje pomorskog dobra u općoj upotrebi;

- brigu o zaštiti i osiguravanju opće upotrebe pomorskog dobra;

- gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje te uredbom iz članka 14. stavka 4. točke 11. Zakona o pomorskom dobru i morskim lukama ne smatraju građenjem, a koji ostaju u općoj upotrebi;

- nadzor nad pomorskim dobrom u općoj upotrebi;

- davanje dozvola na pomorskom dobru;

- unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske;

- nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru;

- održavanje reda na pomorskom dobru u općoj upotrebi.

Općina Podstrana je dužna štititi pravo na opću upotrebu pomorskog dobra te poduzeti sve radnje radi sprječavanja nezakonitog postupanja, samovlasnog zauzeća, devastacije pomorskog dobra i nezakonitog nasipavanja.

**II. NAČIN UREĐENJA I KORIŠTENJA POMORSKOG DOBRA U OPĆOJ UPOTREBI ZA GOSPODARSKE I DRUGE SVRHE**

**Članak 4.**

Pomorsko dobro je prije svega u općoj upotrebi, a može biti dano na posebnu upotrebu i na gospodarsko korištenje u skladu s odredbama Zakona o pomorskom dobru i morskim lukama.

Opća upotreba pomorskog dobra podrazumijeva da se svatko ima pravo služiti pomorskim dobrom sukladno njegovoj prirodi i namjeni.

**Članak 5.**

Gospodarsko korištenje pomorskog dobra je vremenski ograničeno pravo korištenja pomorskog dobra sa ili bez prava korištenja građevina i zahvata u prostoru, te u skladu s propisom kojim se uređuje gradnja građevina i izvođenje zahvata u prostoru koji se prema propisima kojima se uređuje građenje ne smatraju građenjem, a koji su dopušteni na prostoru pomorskog dobra.

Pravo gospodarskog korištenja pomorskog dobra može se steći na temelju koncesije i dozvole na pomorskom dobru.

Dozvola na pomorskom dobru se može dati samo za obavljanje djelatnosti i korištenje pomorskog dobra manjeg značaja.

Koncesionar i ovlaštenik dozvole na pomorskom dobru kojima se dopušta obavljanje gospodarske i druge svrhe na pomorskom dobru dužni su sredstva koja se koriste za obavljanje djelatnosti održavati urednim i ispravnim, te brinuti da nemaju oštećenja zbog kojih postoji opasnost za život i zdravlje ljudi, imovinu veće vrijednosti ili okoliš.

Ako osobe iz stavka 4. ovog članka ne održavaju sredstva koja koriste za obavljanje djelatnosti urednim i ispravnim, te ako ista imaju oštećenja zbog kojih postoji opasnost za život i zdravlje ljudi, imovinu veće vrijednosti ili okoliš, pomorski redar naredit će rješenjem nositelju akta otklanjanje uočenih nedostataka. Ako osobe iz stavka 4. ovog članka ne postupe po nalogu pomorskog redara, ti će se nedostaci otkloniti putem treće osobe, na trošak nositelja akta.

Površina koja se koristi za obavljanje gospodarske i druge svrhe mora biti održavana i uredna.

**Članak 6.**

Koncesionar koji je na temelju ugovora o koncesiji stekao pravo gospodarskog korištenja pomorskog dobra u općoj upotrebi, može obavljati djelatnost na pomorskom dobru samo na način, pod uvjetima, u opsegu i granicama određenim ugovorom o koncesiji.

**Članak 7.**

Ovlaštenik dozvole na pomorskom dobru može obavljati djelatnost na pomorskom dobru samo na način, pod uvjetima, u opsegu i granicama utvrđenim u dozvoli na pomorskom dobru.

Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga Općina Podstrana može na to ovlastiti.

**Članak 8.**

Općina Podstrana, kao davatelj dozvole na pomorskom dobru, dužna je brinuti se o tome da se pomorsko dobro koristi na način, pod uvjetima, u opsegu i granicama utvrđenim u dozvoli.

Općina Podstrana, dužna je osigurati da ovlaštenik dozvole ne ograničava opću upotrebu pomorskog dobra.

**Članak 9.**

Ukoliko se utvrdi da ovlaštenik dozvole na pomorskom dobru, koristi pomorsko dobro izvan opsega i uvjeta određenih u dozvoli i/ili da ovlaštenik dozvole ograničava opću upotrebu na pomorskom dobru, Općina Podstrana će donijeti rješenje o ukidanju dozvole na pomorskom dobru ovlašteniku.

Koncesionar, odnosno ovlaštenik dozvole na pomorskom dobru odgovoran je za svaku štetu koja nastane uslijed obavljanja djelatnosti na pomorskom dobru, uključujući štetu na pomorskom dobru kao predmetu koncesije odnosno dozvole, štetu koju je pretrpio koncesionar, odnosno ovlaštenik dozvole, njegovi zaposlenici, kao i treće osobe.

**Članak 10.**

Koncesionar, odnosno ovlaštenik dozvole na pomorskom dobru mora koristiti plažne rekvizite (ležaljke, suncobrane i sl.) i plovila (pedaline, kanui, supovi i sl.) primjerenog izgleda, u ispravnom stanju, koji ne smiju ugrožavati njihove korisnike, kao ni ostale korisnike plaže.

Postavljeni rekviziti ne smiju ometati korištenje plaže kao općeg dobra, te moraju biti uredno složeni i smješteni na dijelu pomorskog dobra, koje se koncesijom ili dozvolom na pomorskom dobru određeno za njihov smještaj i izdavanje kada nisu iznajmljene korisniku.

Ležaljke i suncobrani moraju biti udaljene najmanje 2 metra od mora, te se mora ostaviti dovoljan prolaz među ležaljkama na barem svakih 10 metara plaže kako bi se omogućio nesmetan prolaz kupačima do mora.

**Članak 11.**

Morskim plažama upravlja Općina Podstrana u skladu s Planom upravljanja pomorskim dobrom ili koncesionar u skladu s odlukom o davanju koncesije i ugovorom o koncesiji.

Morske plaže dijele se na javne morske plaže i morske plaže posebne namjene.

Javne morske plaže dijele se na prirodne morske plaže i uređene morske plaže.

Općina Podstrana i koncesionar dužni su plažu štititi i održavati, te osigurati zadovoljenje javnog interesa za korištenjem.

Morske plaže moraju biti dostupne svima pod istim uvjetima te se zabranjuje zauzimanje i rezervacija mjesta na pomorskom dobru i plaži postavljanjem plažne opreme, predmeta, uređaja i dr. bez pravne osnove. Pomorski redar uklonit će plažnu opremu, predmete, uređaje i dr. ukoliko su postavljeni bez pravne osnove.

Morska plaža ne smije se isključiti iz opće upotrebe.

Općina Podstrana, odnosno koncesionar koji upravlja javnom morskom plažom ne smije plažu ograditi niti na drugi način ograničiti pristup plaži, te ne smiju naplaćivati ulaz na plažu.

**Članak 12.**

Prirodna morska plaža je plaža koja se nalazi unutar ili izvan naselja, infrastrukturno je neopremljena, potpuno očuvanih prirodnih obilježja, čiji kopneni dio obuhvaća prostor prirodnog materijala (kamena, pijeska, šljunka, njihove kombinacije i slično).

Uređena morska plaža je morska plaža koja se nalazi unutar ili izvan naselja i koja je pristupačna svima pod jednakim uvjetima, uključivo i osobama smanjene pokretljivosti, uređenog i izmijenjenog prirodnog obilježja, te infrastrukturno i sadržajno uređenog kopnenog prostora neposredno povezanog s morem.

**Članak 13.**

Uređene morske plaže na području Općine Podstrana, u pravilu su opremljene sa:

* javnom rasvjetom,
* sanitarnim čvorom,
* košaricama za otpad,
* klupama,
* tuševima,
* plutajućim ogradama,
* kabinama za presvlačenje i dr.

Općina Podstrana, odnosno koncesionar, dužan je uređaje i opremu iz prethodnog stavka održavati u urednom i ispravnom stanju.

Zabranjeno je pisati grafite, poruke i slično, te na drugi način oštećivati i uništavati uređaje i opremu iz ovog članka.

**III. GRAĐENJE GRAĐEVINA, KOJE SE PREMA POSEBNIM PROPISIMA GRADE BEZ GRAĐEVINSKE DOZVOLE I GLAVNOG PROJEKTA**

**Članak 14.**

Kiosci i druge građevine gotove konstrukcije, tende, jednostavni podesti otvorenih terasa i slično, moraju biti postavljeni u skladu s propisima kojima se uređuju jednostavne i druge građevine koje se mogu graditi bez građevinske dozvole i glavnog projekta a koje služe obavljanju djelatnosti na pomorskom dobru.

Kiosk mora izgledati sukladno Odluci o izgledu i poziciji pokretnih ugostiteljskih radnji na području Općine Podstrana („Službeni glasnik Općine Podstrana“ 4/10), te mora imati rješenje o tipskom objektu.

Ugostiteljske terase izvode se isključivo na montažno-demontažni način, te nije dozvoljeno izgraditi ih zidanjem ili nasipanjem podloge kao što nije dozvoljeno ukopavanjem mijenjati zatečenu podlogu niti na bilo koji način djelomično ili u cijelosti zatvarati ugostiteljsku terasu. .

**Članak 15.**

Na pomorskom dobru mogu se postavljati protupožarni hidranti i hidranti za pranje i zalijevanje javnih površina koji se moraju održavati u ispravnom stanju.

Zabranjeno je uništavanje, oštećivanje ili neovlaštena upotreba hidranta za vlastite potrebe (pranje automobila, plovila, privatnih površina i sl).

**Članak 16.**

Na pomorskom dobru Općina Podstrana može postavljati spomenike, spomen ploče, skulpture i sl.

Zabranjeno je uništavanje i oštećivanje objekata iz prethodnog stavka ovog članka.

**Članak 17.**

Na pomorskom dobru, Općina Podstrana može postavljati objekte i uređaje komunalne infrastrukture (klupe, košarice za otpad, potporne i ogradne zidove, promatračnica, reklamne panoe, obavijesne ploče, dječje igralište ili sportsko igralište i sl.).

Zabranjeno je uništavanje i oštećivanje objekata i uređaja iz prethodnog stavka ovog članka.

**IV. ODRŽAVANJE ČISTOĆE I ČUVANJE POMORSKOG DOBRA U OPĆOJ UPOTREBI**

**Članak 18.**

Pod održavanjem čistoće i čuvanjem pomorskog dobra, u smislu ove Odluke, smatra se:

* čišćenje pomorskog dobra od otpada;
* određivanje mjera za čuvanje površina pomorskog dobra.

Održavanje čistoće pomorskog dobra osigurava Općina Podstrana, osim u dijelu obuhvata gdje se pomorsko dobro koristi radi obavljanja gospodarske djelatnosti temeljem ugovora o koncesiji ili dozvole na pomorskom dobru.

Održavanje čistoće pomorskog dobra obuhvaća čišćenje plaža od otpada sa zemljanih, betonskih, asfaltnih, pješčanih, kamenih i šljunčanih površina plaže, održavanje hortikulture i uklanjanje otpada na pomorskom dobru.

Koncesionar, odnosno ovlaštenik dozvole na pomorskom dobru dužan je svakodnevno čistiti dio površine pomorskog dobra koja se onečišćuje obavljanjem njegove djelatnosti otklanjanjem otpada te brinuti da dio pomorskog dobra na kojem obavlja djelatnost bude uredan i da oprema na istome bude uredno složena.

Koncesionar, odnosno ovlaštenik dozvole na pomorskom dobru dužan je s davateljem usluge prikupljanja komunalnog otpada sklopiti ugovor o pružanju usluge te na lokaciji obavljanja djelatnosti osigurati spremnik dostatne zapremnine za prikupljanje otpada. Spremnici moraju biti čisti i uredni te mirisom i sadržajem ne smiju izazivati neugodu kod korisnika pomorskog dobra.

**Članak 19.**

Nije dopuštena betonizacija i nasipavanje morske plaže i mora, te odlaganje materijala na morsku obalu i more (od iskopa, rušenja objekta, otpadnog materijala i sl.). Plaže se mogu dohranjivati samo prirodnim šljunkom i/ili pijeskom.

Betonizacija i nasipavanje mora smatra se građenjem i može se izvoditi samo unutar građevinskog područja i u okviru zahvata za koje je potrebno ishoditi građevinsku dozvolu i dokumentaciju vezanu za zaštitu okoliša.

Na prostoru plaže namijenjenoj za kupače zabranjeno je:

* vezivanje i izvlačenje plovila,
* postavljanje pontona bez odgovarajućih dozvola,
* plovidba unutar ograđenog dijela mora namijenjenog za kupače.

Iznimno od odredbe iz prethodnog stavka, nije zabranjeno privremeno isplovljavanje i uplovljavanje, vezivanje i izvlačenje plovila bez motora, za sport i rekreaciju (pedaline, supovi i sl.).

**Članak 20.**

Na prirodnim i uređenim morskim plažama i ostalim dijelovima pomorskog dobra (šetnice, zelene površine i dr.), zabranjeno je:

* noćenje i kampiranje,
* upotreba sapuna i šampona, te ostalih kemijskih sredstava na javnim tuševima i u moru,
* paljenje vatre u bilo koje svrhe te upotreba roštilja i bilo koje vrste otvorenog plamena na plažama,
* ispust u more ili na plažu fekalija i drugih otpadnih i onečišćenih voda,
* parkiranje, osim na uređenim parkiralištima,
* promet svih motornih vozila, osim vozila posebne namjene,
* lijepljenje plakata po drveću i stupovima javne rasvjete,
* bacanje komunalnog otpada u košarice za otpatke,
* odlaganje građevnog i otpadnog građevnog materijala, zemlje, šute ogrjeva, željeza lima i slično,
* bacanje opušaka, praznih kutija cigareta, ostataka jela i drugih otpadaka po pomorskom dobru,
* obavljanje ili propuštanje obavljanja bilo kakvih radnji kojima se onečišćuje pomorsko dobro.

**Članak 21.**

Zabranjeno je dovoditi i kupati kućne ljubimce na morskim plažama.

Iznimno od stavka 1. ovog članka, dozvoljeno je dovoditi i kupati kućne ljubimce samo na morskim plažama koje su za tu namjenu posebno određene i označene.

Vlasnik kućnog ljubimca dužan je odmah očistiti plažu koja je onečišćena otpacima njegovog kućnog ljubimca.

**Članak 22.**

Na pomorskom dobru, zabranjeno je postavljanje privremenih objekata i naprava (kiosci, montažni objekti, štandovi, reklame, ugostiteljske terase, ležaljke, suncobrani i dr.) i plovila (pedaline, kanui, supovi i sl.) bez koncesije odnosno dozvole na pomorskom dobru ili suprotno uvjetima iz koncesije i dozvole na pomorskom dobru.

Na pomorskom dobru, zabranjeno je nuđenje i prodaja proizvoda i usluga bez koncesije odnosno dozvole na pomorskom dobru ili suprotno uvjetima iz koncesije i dozvole na pomorskom dobru.

**Članak 23.**

Pomorsko dobro u općoj upotrebi treba održavati tako da bude uredno i čisto, te da služi svrsi za koju je namijenjeno.

Koncesionar i ovlaštenik dozvole na pomorskom dobru kojima se dopušta obavljanje gospodarske i druge svrhe na pomorskom dobru dužni su redovno čistiti pomorsko dobro koje koriste, odnosno osigurati njegovo čišćenje.

**V. OSIGURANJE NESMETANOG PROLASKA DUŽ POMORSKOG DOBRA**

**Članak 24.**

Nitko nema pravo bez valjane pravne osnove propisane zakonom na:

* posebnu upotrebu pomorskog dobra,
* gospodarsko korištenje pomorskog dobra,
* obavljanje djelatnosti na pomorskom dobru,
* gradnji i/ili obavljanje drugih radova i/ili zahvata u prostoru koji se prema posebnim propisima kojima se uređuje građenje ne smatra građenjem,
* ograničavanje i/ili isključivanje opće upotrebe pomorskog dobra,
* zaposjedanje pomorskog dobra na bilo koji način za sebe i/ili drugoga.

Koncesionar i ovlaštenik dozvole na pomorskom dobru koji pomorsko dobro koristi radi obavljanja gospodarske djelatnosti temeljem ugovora o koncesiji ili dozvole na pomorskom dobru dužan je to pravo koristiti na način da se osigura nesmetan prolaz duž pomorskog dobra.

Zauzimanjem pomorskog dobra ne smije se spriječiti ili onemogućiti odvijanje nesmetanog prolaska ljudi, pristupa vatrogasnim vozilima, vozilima hitne medicinske pomoći i korištenje hidranata.

Ukoliko se utvrdi da koncesionar, ovlaštenik dozvole na pomorskom dobru ili treće osobe postupaju suprotno odredbama ovog članka, pomorski redar naredit će rješenjem uklanjanje predmeta koji onemogućuje odvijanje nesmetanog prolaska.

Ako pravna ili fizička osoba ne postupi po rješenju iz prethodnog stavka ovog članka, uklanjanje predmeta provest će se putem treće osobe na njezin trošak.

**Članak 25.**

U slučaju potrebe hitnog oslobađanja pomorskog dobra, koji onemogućuju nesmetano odvijanje prolaska, radi osiguranja javnog reda i sigurnosti, te otklanjanja neposredne opasnosti za život i zdravlje ljudi ili imovinu veće vrijednosti, pomorski redar može uz pomoć odgovarajućih službi, takve predmete odmah ukloniti s pomorskog dobra, te rješenjem obvezati vlasnika, odnosno korisnika da u roku od 30 dana od dana dostavljanja rješenja preuzme predmet uz prethodno plaćanje troškova postupka, prijevoza, čuvanja i drugih troškova, ako ih je bilo.

**VI. MJERE ZA ODRŽAVANJE REDA NA POMORSKOM DOBRU**

**Članak 26.**

Poslove provedbe reda na pomorskom dobru obavlja Upravni odjel Općine Podstrana nadležan za poslove komunalnog redarstva.

Upravni odjel iz prethodnog stavka ovog članka u provedbi reda na pomorskom dobru obavlja poslove:

* nadzora nad provedbom ove Odluke,
* druge poslove određene ovom Odlukom.

**Članak 27.**

Nadzor nad provedbom reda na pomorskom dobru propisanog ovom Odlukom provode pomorski redari, kao ovlašteni službenici nadležnog upravnog odjela Općine Podstrana.

Pomorski redar provodi nadzor i nad izvršenjem obveza preuzetih dozvolom na pomorskom dobru koju izdaje Općina Podstrana.

U provedbi nadzora nad provedbom ove Odluke pomorski redar neposredno primjenjuje opće postupovne propise kojima se uređuje upravni i prekršajni postupak, ovisno o vrsti postupka koji vodi.

**Članak 28.**

U provedbi nadzora nad provedbom odredbi ove Odluke pomorski redar je ovlašten:

* izdati usmenu ili pisanu opomenu ili upozorenje fizičkim i pravnim osobama u svrhu održavanja reda na pomorskom dobru,
* rješenjem narediti fizičkim i pravnim osobama radnje u svrhu održavanja reda na pomorskom dobru (narediti uklanjanje protupravno postavljenih ili ostavljenih predmeta na pomorskom dobru, zabraniti obavljanje radova, narediti vraćanje površine pomorskog dobra u prvobitno stanje i sl.),
* zabraniti uporabu sredstava koja se koriste za obavljanje djelatnosti na pomorskom dobru, ukoliko postoje nedostaci, sve dok se oni ne uklone,
* izdati obavijest o počinjenom prekršaju ili izdati obavezni prekršajni nalog, izreći i naplatiti novčanu kaznu,
* zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),
* obavljati i druge radnje u svrhu provedbe nadzora.

Protiv rješenja iz stavka 1. alineje 2. ovog članka dopušteno je izjavljivanje žalbe Ministarstvu.

Žalba iz prethodnog stavka ovog članka ne odgađa izvršenje rješenja.

Rješenja iz stavka 1. alineje 2. ovog članka donose se u upravnom postupku.

**Članak 29.**

Mjere za održavanje reda na pomorskom dobru propisane ovom Odlukom pomorski redar naređuje rješenjem osobi koja je povrijedila odluku, odnosno osobi koja je obvezna otkloniti utvrđenu povredu.

Ako se osoba iz stavka 1. ovog članka ne može utvrditi, rješenje se donosi protiv nepoznate osobe.

Ako pomorski redar utvrdi povredu propisa čije izvršenje je ovlašten nadzirati može donijeti rješenje i bez saslušanja stranke.

**Članak 30.**

Kada pomorski redar utvrdi povredu propisa čije izvršenje je utvrđen nadzirati obvezan je po službenoj dužnosti pokrenuti upravni postupak i narediti odgovarajuće mjere u skladu sa ovom Odlukom.

Kada pomorski redar utvrdi da nije povrijeđen propis čije izvršenje je ovlašten nadzirati pa stoga nema uvjeta za pokretanje upravnog postupka, na izričit zahtjev prijavitelja pisanim putem će istoga o tome obavijestiti.

**Članak 31.**

Napuštene stvari i stvari postavljene na pomorskom dobru bez pravne osnove koje je uklonio pomorski redar vlasnici mogu preuzeti u roku od 8 dana od dana uklanjanja, uz dokaz o uplati paušalnog troška uklanjanja i čuvanja u korist proračuna Općine Podstrana u iznosu od 50,00 EUR po uklonjenoj stvari.

**Članak 32.**

Javnopravna tijela, te pravne i fizičke osobe obvezne su pomorskom redaru bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.

Upravni odjel Općine Podstrana ovlašten je zatražiti pomoć policije ako se prilikom izvršenja rješenja otpor osnovano očekuje.

**Članak 33.**

Općina Podstrana je dužna jednom mjesečno izvršiti nadzor pomorskog dobra na svom području radi utvrđenja nezakonitog građenja ili drugog oštećenja pomorskog dobra, a i po svakoj prijavi bilo koje osobe, te ako utvrdi nezakonite radnje, dužan je o tome obavijestiti nadležno tijelo (nadležne inspekcije, Lučku kapetaniju i dr.).

**Članak 34.**

Za prekršaje propisane ovom Odlukom i drugim odlukama Općine Podstrana, koje u nadzoru utvrdi pomorski redar, isti može od počinitelja prekršaja naplatiti novčanu kaznu sukladno odredbama Prekršajnog zakona.

**VII. PREKRŠAJNE ODREDBE**

**Članak 35.**

Novčanom kaznom u iznosu od 1.230,00 eura kaznit će se za prekršaj pravna osoba ako:

* postupi u suprotnosti s odredbama članka 5. stavaka 4. i 5. Odluke,
* postupi u suprotnosti s odredbama članka 10. Odluke,
* postupi u suprotnosti s odredbama članka 13. stavka 3. Odluke,
* postupi u suprotnosti s odredbama članka 16. stavka 2. Odluke,
* postupi u suprotnosti s odredbama članka 17. stavka 2. Odluke,
* postupi u suprotnosti s odredbama članka 19. Odluke,
* postupi u suprotnosti s odredbama članka 20. Odluke,
* postupi u suprotnosti s odredbama članka 21. Odluke,
* postupi u suprotnosti s odredbama članka 22. Odluke,
* postupi u suprotnosti s odredbama članka 23. stavka 2. Odluke,
* postupi u suprotnosti s odredbama članka 24. stavaka 2. i 3. Odluke,
* ne postupi u skladu sa zahtjevima pomorskog redara iz članka 28. stavak 1. Odluke,
* ne postupi u skladu sa zahtjevima pomorskog redara iz članka 32. Odluke.

Novčanom kaznom u iznosu od 260,00 eura kaznit će se i odgovorna osoba u pravnoj osobi, koja počini prekršaj iz stavka 1. ovog članka.

Novčanom kaznom u iznosu od 660,00 eura kaznit će se fizička osoba obrtni i osoba koja obavlja drugu samostalnu djelatnost, a koja počini prekršaj iz stavka 1. ovog članka u vezi s obavljanjem njezina obrta ili druge samostalne djelatnosti.

Novčanom kaznom u iznosu od 265,00 eura kaznit će se fizička osoba koja počini prekršaj iz stavka 1. ovog članka.

**VIII. PRIJELAZNE I ZAVRŠNE ODREDBE**

**Članak 36.**

Odredbe Odluke o komunalnom redu Općine Podstrana na odgovarajući način primjenjuju se i na održavanje reda na pomorskom dobru, ukoliko nisu u suprotnosti s odredbama ove Odluke.

**Članak 37.**

Ova Odluka stupa na snagu osam dana od dana objave, a objavit će se u Službenom glasniku Općina Podstrana.

**Članak 38.**

Stupanjem na snagu ove Odluke prestaje važiti Pravilnik o obavljanju djelatnosti na pomorskom dobru područja Općine Podstrana na temelju koncesijskih odobrenja („Službeni glasnik Općine Podstrana“ broj 7/2019).

KLASA: 024-02/24-01/05 Predsjednik

URBROJ: 2181-39-01-24-02 Općinskog vijeća

Podstrana, 14. ožujka 2024. godine Zdravko Galić